Document ID: 31996D0252

KOMISSION PÄÄTÖS,
tehty 1 päivänä maaliskuuta 1996,
Kiinan kansantasavallasta, Kroatiasta ja Thaimaasta peräisin olevien tiettyjen raudasta tai teräksestä valmistettujen putkien liitososien tuontia koskevassa polkumyyntimenettelyssä esitettyjen sitoumusten hyväksymisestä (96/252/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1), sellaisena kuin se on viimeksi muutettuna asetuksella (EY) N:o 1251/95 (2), ja erityisesti sen 23 artiklan,
ottaa huomioon polkumyynnillä tai vientituella muista kuin Euroopan talousyhteisön jäsenvaltioista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (3), sellaisena kuin se on viimeksi muutettuna asetuksella (EY) N:o 522/94 (4), ja erityisesti sen 10 artiklan,
on kuullut asiasta neuvoa-antavaa komiteaa,
sekä katsoo, että:
(1) Komissio on asetuksella (EY) N:o 2318/95 (5) ottanut käyttöön väliaikaisen polkumyyntitullin tiettyjen Kiinan kansantasavallasta, Kroatiasta ja Thaimaasta peräisin olevien raudasta tai teräksestä valmistettujen putkien liitososien tuonnissa yhteisöön. Neuvosto on asetuksella (EY) N:o 149/96 (6) pidentänyt tämän tullin voimassaoloaikaa kahdella kuukaudella.
(2) Myöhemmässä menettelyssä vahvistettiin, että vahinkoa aiheuttavan polkumyynnin poistamiseksi olisi toteutettava lopulliset polkumyyntitoimenpiteet. Polkumyyntitutkimuksen tulokset ja päätelmät esitetään kattavasti neuvoston asetuksessa (EY) N:o 584/96 (7).
(3) Saatuaan tiedon näistä päätelmistä tähän tutkimukseen osallistuneet kroatialainen viejä ja kolme thaimaalaista viejää esittivät komissiolle asetuksen (ETY) N:o 2423/88 10 artiklan 2 kohdan b alakohdan mukaisia sitoumuksia.
(4) Tutkittuaan asiaa tarkoin ja otettuaan huomioon tarkasteltavana olleen tuonnin erityispiirteet komissio katsoi, että esitetyt sitoumukset poistaisivat polkumyynnillä tapahtuvan tuonnin vahingolliset vaikutukset ja olisivat sopiva korjauskeino kyseessä olevassa tapauksessa. Koska lisäksi asianomaiset kroatialaiset ja thaimaalaiset viejät ovat sitoutuneet toimittamaan komissiolle säännöllisesti yksityiskohtaiset myyntitiedot ja koska näistä maista tapahtuvasta viennistä on yhteisössä vastannut rajallinen määrä ostajia, pääteltiin, että komissio pystyy valvomaan tehokkaasti näiden sitoumusten asianmukaisen noudattamisen.
(5) Näissä olosuhteissa komissio katsoi, että esitetyt sitoumukset voidaan hyväksyä ja tutkimus tästä syystä päättää kyseessä olevien viejien osalta ilman lopullisten polkumyyntitullien käyttöönottoa.
(6) Asianomaisille tuottajille ja viejille ilmoitettiin lopullisia polkumyyntitoimenpiteitä koskevan ehdotuksen perustana olleista oleellisista tosiasioista ja näkökohdista, ja niille annettiin tilaisuus esittää kantansa kaikista tutkimukseen liittyvistä seikoista. Tämän johdosta komissio voi, jos sitoumukset peruutetaan tai jos komissiolla on syytä epäillä, että niitä on rikottu, ottaa yhteisön edun niin vaatiessa asetuksen (ETY) N:o 2423/88 10 artiklan 6 kohdan mukaisesti viipymättä käyttöön väliaikaiset tullit asetuksessa (EY) N:o 584/96 esitettyjen polkumyyntitutkimuksen tulosten ja päätelmien perusteella. Lisäksi neuvosto voi tämän jälkeen kyseisessä tutkimuksessa vahvistettujen tosiasioiden perusteella määrätä lopulliset tullit.
(7) Neuvoa-antavassa komiteassa esitettiin joitakin vastaväitteitä, kun komiteaa kuultiin sitoumusten hyväksymisestä. Tästä syystä komissio toimitti asetuksen (ETY) N:o 2423/88 9 artiklan ja 10 artiklan 1 kohdan mukaisesti neuvostolle kertomuksen tämän kuulemisen tuloksista ja ehdotti, että polkumyyntitutkimus päätettäisiin hyväksymällä sitoumukset. Koska neuvosto ei edellä mainittujen 9 artiklan ja 10 artiklan 1 kohdan mukaisesti ole päättänyt toisin, komissiolla on valtuudet tehdä nyt kyseessä oleva päätös.
(8) Asianomaiselle yhteisön teollisuudelle ilmoitettiin ne tärkeimmät tosiasiat ja näkökohdat, joiden perusteella komissio aikoi hyväksyä esitetyt sitoumukset, eikä sillä ollut mitään asiaa vastaan,
ON TEHNYT TÄMÄN PÄÄTÖKSEN:
1 artikla
Hyväksytään seuraavien yritysten sitoumukset:
a) Kroatia:
- Zeljezara Sisak, Zagreb,
b) Thaimaa:
- Awaji Sangyo (Thailand) Co. Ltd., Samutprakarn,
- Thai Benkan Co. Ltd., Prapadaeng-Samutprakarn,
- TTU Industrial Corp. Ltd., Bangkok,
jotka on esitetty polkumyyntimenettelyssä, joka koskee muun muassa Kroatiasta ja Thaimaasta peräisin olevien sellaisten raudasta tai teräksestä (lukuun ottamatta ruostumatonta terästä) valmistettujen putkien liitososien (muiden kuin valettujen liitososien, laippojen ja kierteitettyjen liitososien) tuontia, joiden ulkoläpimitta on enintään 609,6 millimetriä ja joita käytetään tyssähitsauksessa tai muihin tarkoituksiin ja jotka kuuluvat CN-koodeihin ex 7307 93 11, ex 7307 93 19, ex 7307 99 30 ja ex 7307 99 90.
Sitoumusten hyväksyminen tulee voimaan päivänä, jona asetus (EY) N:o 584/96 tulee voimaan.
2 artikla
Päätetään 1 artiklassa tarkoitettuun polkumyyntimenettelyyn liittyvä tutkimus kyseisessä artiklassa nimettyjen yritysten osalta.
Tehty Brysselissä 1 päivänä maaliskuuta 1996.

Labels: 1
4
18